“Oltin qalam” mukofotiga 7400 ijodiy ish taqdim etildi

“Oltin qalam” IX Milliy mukofotiga ijodiy ishlarni qabul qilish yakunlandi. 490 nafarga yaqin jurnalist tanlovga gazeta, jurnallarda chop etilgan, tele va radioefirga uzatilgan 7,4 mingta ijodiy ishini va internet-nashrlarni taqdim etdi, deb yozadi O‘zA.

O‘zbekistonda Jahon matbuot erkinligi kuni — 3-may arafasida “Oltin qalam” Milliy mukofoti uchun xalqaro tanlov o‘tkazish yaxshi an’anaga aylangan. Tanlov o‘tkazib kelinayotgandan buyon 3,4 ming nafarga yaqin jurnalist o‘zining 50,5 mingdan ziyod ijodiy ishini taqdim etdi. O‘tgan davrda O‘zbekiston ommaviy axborot vositalarini rivojlantirishga katta hissa qo‘shgan, yuksak mahoratini namoyish etgan 194 nafar jurnalist g‘olib va sovrindor bo‘ldi
— “Oltin qalam” Milliy mukofoti uchun ijodiy tanlov sifati va ko‘lami yil sayin kengayib bormoqda, — deydi O‘zbekiston Jurnalistlari ijodiy uyushmasi raisi Sherzod G‘ulomov. — Dastlabki yili unda 1669 ijodiy ish bilan 136 jurnalist ishtirok etgan bo‘lsa, o‘tgan yili “Oltin qalam” VIII Milliy mukofoti uchun o‘tkazilgan tanlovda 410 nafar jurnalist qatnashib, 6400 dan ziyod ijodiy ish taqdim etildi. Mukofot jamg‘armasi 2006-yilda 11,2 million so‘mni tashkil qilgan bo‘lsa, bu yil 181 million so‘mga yetdi.
Jurnalistik materiallarni tanlab olishda nafaqat ularning sifati, balki O‘zbekistonda amalga oshirilayotgan ijtimoiy-siyosiy va sotsial-iqtisodiy islohotlar, demokratik huquqiy davlat hamda kuchli fuqarolik jamiyati barpo etishning mazmun-mohiyatini tezkor, xolis va ishonchli aks ettirish tanlovning asosiy mezoniga aylandi. G‘oliblar, odatdagidek, bosh mukofot va to‘rtta asosiy nominatsiya (bosma ommaviy axborot vositalari, televideniye, radio va internet-jurnalistika) bo‘yicha aniqlanadi.
G‘olib va sovrindorlar diplom, “Oltin qalam” ko‘krak nishoni, statuetkasi va pul mukofoti bilan taqdirlanadi. BMT, YuNESKO, YeXHT, Jahon banki, “Mintaqaviy muloqot” tashkilotining (Sloveniya) O‘zbekistondagi vakolatxonalari o‘zlari ta’sis etgan rag‘batlantiruvchi mukofotlarni topshiradi.